**Esborrany de l'ACORD entre la Conselleria d'Educació, Cultura i Esport i les organitzacions sindicals i empresarials de l'ensenyament privat concertat relatiu a la dotació de professorat de l’especialitat d’Orientació educativa en els centres privats concertats**

La Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d’Educació, disposa que els poders públics prestaran una atenció prioritària al conjunt de factors que afavoreixen la qualitat de l’ensenyament, entre els quals es troba l’orientació educativa i professional amb perspectiva de gènere i inclusiva, com un dret bàsic de l’alumnat i un mitjà necessari per a l’assoliment d’una formació personalitzada, que propicie una educació integral en coneixements, destreses i valors. Així doncs, l’orientació i l’acció tutorial acompanyen l’alumnat en el procés educatiu, individual i col·lectiu, al llarg de totes les etapes educatives. Amb aquest objectiu es planteja l’existència de serveis o professionals especialitzats en orientació educativa, psicopedagògica i professional.

El Decret 72/2021, de 21 de maig, del Consell, d’organització de l’orientació educativa i professional en el sistema educatiu valencià, té per objecte regular l’organització de l’orientació educativa i professional en el sistema educatiu valencià, perquè, des d’una vessant de drets, inclusiva, intercultural, amb perspectiva de gènere i de forma cooperativa entre tots els agents implicats, contribuïsca a l’optimització dels processos de desenvolupament personal, social, emocional, acadèmic i professional de l’alumnat, garantisca l’orientació al llarg de tot l’itinerari formatiu i acompanye els centres docents en el procés de transformació cap a la inclusió. El seu àmbit d’aplicació són els centres docents sostinguts amb fons públics que imparteixen ensenyaments no universitaris.

Dins d’aquesta organització, el segon nivell està configurat pel professorat de l’especialitat d’Orientació Educativa que actua directament en els centres, que assumeix, en les condicions que determine la conselleria competent en matèria d’educació, una part de les tasques realitzades des dels Serveis Psicopedagògics Escolars. Tot i això, cal tindre en compte que en el cas dels centres privats concertats, la titularitat, en el marc de l’autonomia pedagògica, organitzativa i de gestió que el seu règim jurídic li reconeix, ha d’adaptar allò que es preveu en el Decret 72/2021 a la normativa pròpia que li és d’aplicació.

D’altra banda, el punt 2 de la Disposició Transitòria Primera del Decret 72/2021, preveu que mentre no es desenvolupe la normativa reguladora, els centres privats concertats d’educació especial i els centres d’educació infantil i primària que no disposen d’educació secundària obligatòria rebran l’atenció d’orientació educativa a través del Pla d’actuació per a la millora (PAM), i així s’ha fet durant el curs 2021-2022.

La Llei 22/2021, de 28 de desembre, de Pressupostos Generals de l’Estat per a l’any 2022, en el punt Dos de l’Article 13, estableix que als centres docents que tinguen unitats concertades en tots els cursos de l'Educació Secundària Obligatòria, se'ls dotarà del finançament dels serveis d'orientació educativa a què es refereix l'article 22.3 de la Llei orgànica 2/2006, de 3 de maig, modificat per l'apartat catorze de l'article únic de la Llei orgànica 3/2020, de 29 de desembre. Aquesta dotació es realitzarà sobre la base de calcular l'equivalent a una jornada completa del professional adequat a aquestes funcions, per cada 25 unitats concertades d'Educació Secundària Obligatòria. Per tant, els centres concertats tindran dret a la jornada corresponent del citat professional, en funció del nombre d'unitats d'Educació Secundària Obligatòria que tinguen concertades.

Per la seua banda, l’apartat 5 de l’article 11 de la Llei 8/2021, de 30 de desembre, de Pressupostos de la Generalitat per a l’exercici 2022 preveu que els centres que impartisquen l’educació secundària obligatòria completa comptaran amb una persona que preste els serveis d’orientació, que s’inclourà en la nòmina de pagament delegat del centre. Els costos corresponents a les hores d’orientació estan recollits en els mòduls econòmics per unitat escolar de l’educació secundària obligatòria.

De tot el que s’ha exposat es dedueix que els centres privats concertats ja tenen coberta l’orientació educativa i professional en l’etapa d’Educació Secundària Obligatòria dins dels mòduls econòmics del concert educatiu.

El punt 1 de la Disposició Final Primera del Decret 72/2021 autoritza la persona titular i els centres directius de la conselleria competent en matèria d’educació perquè dicten les disposicions necessàries per al desenvolupament d’aquest decret i que permeten l’organització i el funcionament de les noves estructures de l’orientació educativa i professional des de la seua entrada en vigor. Per això, amb l’objectiu de dotar els centres privats concertats dels recursos necessaris perquè l’orientació educativa i professional es puga realitzar en la resta d’etapes concertades, la Conselleria d’Educació, Cultura i Esport i les organitzacions sindicals i empresarials de l'ensenyament privat concertat

**ACORDEN**

**Primer.** Establir la dotació del professorat de l’especialitat d’Orientació Educativa en els ensenyaments que cada centre tinga concertats d’acord amb els criteris següents:

1. Educació infantil i primària

S’assignen les hores de l’especialitat d’Orientació Educativa segons el que figura en la taula següent:

|  |  |
| --- | --- |
| **UNITATS** | **HORES** |
| Entre 5 i 10 unitats | 10 |
| Més de 10 i fins a 18 unitats | 15 |
| Més de 19 unitats | 20 |

1. Educació secundària

S’assigna 1 hora de l’especialitat d’Orientació Educativa per cada unitat concertada de batxillerat o cicles formatius, fins a un màxim de 20 hores i sempre que el nombre total d’unitats concertades del centre siga major que 4.

1. Centres específics d’educació especial

S’assignen les hores de l’especialitat d’Orientació Educativa segons el que figura en la taula següent:

|  |  |
| --- | --- |
| **UNITATS** | **HORES** |
| Fins a 3 unitats | 10 |
| Més de 3 unitats | 20 |

1. L’assignació màxima per a cada centre serà de 50 hores, a les quals caldrà descomptar la dotació existent per Educació Secundària Obligatòria.

**Segon.** Calendari d’aplicació

La dotació total de les hores assignades es realitzarà en el termini de dos cursos escolars. A l’inici del curs escolar 2022-2023 es dotarà el 50% de les hores i a l’inici del curs escolar 2023-2024 es completarà la dotació total.

**Tercer.** Pressupost i mòduls econòmics

Les hores de l’especialitat d’Orientació Educativa s’inclouran dins el pagament delegat dels centres concertats i en els mòduls econòmics que reben les cooperatives d’ensenyament subjectes al règim específic de finançament.

Per poder incloure aquesta dotació d’hores en el concert educatiu s’han d’establir els corresponents mòduls econòmics que han de figurar en l’annex que recull els mòduls econòmics de l’ensenyament concertat de la llei de pressupostos de la Generalitat.

Per al període que va de setembre a desembre de 2022 s’estableixen els mòduls econòmics per a una unitat completa (25 hores de professorat) que es pagaran de manera proporcional a l’assignació realitzada. D’acord amb les taules salarials publicades en el VII Conveni col·lectiu d’empreses d’ensenyament privat sostingudes totalment o parcialment amb fons públics els mòduls seran:

|  |  |  |  |
| --- | --- | --- | --- |
|  | Salaris i costos socials | Despeses variables | Total mòdul |
| Orientació educativa i professional educació infantil i primària | 40.746,25 | 4.962,74 | 45.708,99 |
| Orientació educativa i professional educació secundària | 45.667,98 | 9.044,82 | 54.712,81 |

A partir de l’1 de gener de 2023 s’estarà al que figure en l’annex que recull els mòduls econòmics de l’ensenyament concertat de la corresponent llei de pressupostos de la Generalitat.

L’aplicació d’aquest acord i la seua memòria econòmica compten amb l’Informe favorable de la Direcció General de Pressupostos.